Príloha č. 2
k uzneseniu vlády SR č. ............
zo dňa ........................................

Štatút
neziskovej organizácie poskytujúcej všeobecne prospešné služby
(ďalej len nezisková organizácia)

Čl. I
 Názov neziskovej organizácie

Názov neziskovej organizácie je: Dom zdravotníkov Bratislava, n. o.

Čl. II
Sídlo neziskovej organizácie

Sídlom neziskovej organizácie je: Cukrová ul. 3,  811 08 Bratislava

Čl. III
Druh všeobecne prospešných služieb
a spôsob zverejnenia podmienok poskytovanie služieb

(1) Nezisková organizácia bude poskytovať všeobecne prospešné služby v oblasti tvorby, rozvoja a ochrany, obnovy a prezentácie duchovných a kultúrnych hodnôt : 
-	školenia, semináre, odborné konzultačné a poradenské služby zamerané na zdravotníkov a laickú verejnosť,
-	služby v oblasti kultúry, osvety a záujmovej činnosti zdravotníckych pracovníkov,
-	služby súvisiace s prevádzkovaním múzea medicíny a ďalšie služby v oblasti nadväzovania vzájomných kontaktov zdravotníkov v rámci EÚ a poskytovanie aktuálnych informácií o zdravotníctve v EÚ.
(2)	Všeobecne prospešné služby podľa odseku 1 bude nezisková organizácia vykonávať najmenej 20 rokov od právoplatnosti rozhodnutia registrového úradu.za vopred určených a pre všetkých používateľov rovnakých podmienok. Podmienky poskytovania všeobecne prospešných služieb podľa odseku 1 budú neziskovou organizáciou zverejnené v elektronickej podobe a na mieste v neziskovej organizácii, ktoré určí riaditeľ.

Čl. IV
Podnikanie

(1)	Nezisková organizácia môže podnikať podľa osobitných predpisov za podmienky, že touto činnosťou sa dosiahne účelnejšie využitie jej majetku a nebude ohrozená kvalita, rozsah a dostupnosť služieb, pre ktoré bola založená.
(2)	Zisk nesmie byť použitý v prospech zakladateľa, členov orgánov neziskovej organizácie ani jej zamestnancov a musí byť v celom rozsahu použitý na zabezpečenie všeobecne prospešných služieb.
(3)	Nezisková organizácia sa môže zúčastňovať na podnikaní iných osôb a nemôže uzatvárať zmluvu o tichom spoločenstve.
(4)	Príjmy z činnosti neziskovej organizácie podliehajú daňovým povinnostiam podľa platných daňových zákonov.
(5)	Prostriedky neziskovej organizácie nesmú byť použité na financovanie činnosti politických strán a politických hnutí ani na prospech kandidáta na volenú funkciu.
(6)	Nezisková organizácia nesmie viazať poskytovanie svojich všeobecne prospešných služieb na poskytovanie darov od fyzických osôb alebo právnických osôb.
(7)	Podnikateľské činnosti neziskovej organizácie tvoria :
- vydavateľská činnosť v rozsahu voľnej živnosti,
- organizácia súťaží a výstavníctva v rámci vzdelávacieho procesu, 
- poskytovanie služieb prechodného ubytovania.

Čl. V
Orgány neziskovej organizácie

Orgánmi neziskovej organizácie sú
a)	správna rada
b)	riaditeľ
c)	dozorná rada.

Čl. VI
Správna rada

(1)	Správna rada je najvyšším orgánom neziskovej organizácie.
(2)	Správna rada najmä:
a)	schvaľuje rozpočet neziskovej organizácie,
schvaľuje ročnú účtovnú uzávierku a výročnú správu o činnosti a hospodárení,
b)	rozhoduje o použití zisku a úhrade strát vrátane určenia spôsobu ich vyporiadania najneskôr do skončenia nasledujúceho účtovného obdobia,
c)	rozhoduje o zrušení, zlúčení, splynutí alebo rozdelení neziskovej organizácie,
d)	podáva návrhy na zmeny zapisovaných skutočností v registri,
e)	volí a odvoláva riaditeľa a určuje jeho plat,
f)	volí a odvoláva členov správnej rady a volí a odvoláva členov dozornej rady,
g)	schvaľuje právne úkony týkajúce sa nehnuteľného majetku,
h)	rozhoduje o zmenách v štatúte s výnimkou ustanovení, ktoré si zakladatelia vyhradili v zakladacej listine,
i)	rozhoduje o obmedzení práva riaditeľa konať v mene neziskovej organizácie,
j)	udeľuje predchádzajúci súhlas na úkony uvedené v čl. VI, bod 2 tohto štatútu
k)	vymenúva likvidátora a určuje  jeho odmenu,
l)	rozhoduje v ďalších veciach, ktoré do pôsobnosti správnej rady zveruje sám zákon.
(3)	Správna rada má päť členov. Dĺžka funkčného obdobia členov správnej rady je päť rokov. Traja členovia správnej rady sú volení na návrh zakladateľa, ktorého hodnota majetku vloženého do neziskovej organizácie presahuje polovicu vloženého majetku všetkých zakladateľov. Dvaja členovia správnej rady sú volení na návrh zostávajúceho (-ich) zakladateľa (-ov).
(4)	Správna rada volí zo svojich členov predsedu a podpredsedu správnej rady. Predseda správnej rady zvoláva, pripravuje a riadi schôdze správnej rady.
(5)	Správna rada sa schádza podľa potreby, najmenej však dvakrát ročne. Správna rada musí  byť zvolaná do desiatich dní od doručenia návrhu dozornej rady alebo jednej tretiny členov správnej rady.
(6)	Na platné rozhodnutie správnej rady je potrebný súhlas nadpolovičnej väčšiny jej členov. Na zvolenie a odvolanie riaditeľa je potrebný súhlas aspoň dvojtretinovej väčšiny hlasov všetkých členov správnej rady.
(7)	Členstvo v správnej rade zaniká 
a)	uplynutím funkčného obdobia,
b)	odstúpením,
c)	odvolaním, ak člen správnej rady poruší ustanovenia zákona č. 213/1997 Z. z. o neziskových organizáciách poskytujúcich všeobecne prospešné služby alebo ak sa bez náležitého ospravedlnenia nezúčastní najmenej troch po sebe idúcich riadne zvolaných zasadnutiach správnej rady, alebo ak prestane spĺňať podmienky menovania za člena správnej rady (§ 20 zákona č. 213/1997 z. Z.),
d)	smrťou.
(8)	Členstvo v správnej rade je dobrovoľnou a neplatenou funkciou. Členom správnej rady patrí náhrada preukázaných výdavkov, ktoré im vznikli pri výkone funkcie, podľa osobitného  predpisu. 

Čl. VII
Riaditeľ

(1)	Riaditeľ je štatutárnym orgánom, ktorý riadi činnosť neziskovej organizácie a koná v jej mene. Rozhoduje o všetkých záležitostiach neziskovej organizácie, ak nie sú zákonom č.213/1997 Z. z., zakladacou listinou alebo týmto štatútom vyhradené do pôsobnosti iných orgánov. Riaditeľ je oprávnený zúčastňovať sa rokovaniach správnej rady s hlasom poradným.

(2)	Riaditeľa volí a odvoláva správna rada.

(3)	Správna rada odvolá riaditeľa, ak
a)	bol právoplatne odsúdený za trestný čin spáchaný v súvislosti s výkonom funkcie riaditeľa alebo za úmyselný trestný čin, 
b)	vykonáva činnosť uvedenú v § 27 zák. č. 213/1997 Z. z. (zákaz konkurencie),
c)	o to sám požiada.

(4)	Správna rada môže odvolať riaditeľa , ak
d)	podľa lekárskeho posudku nie je zo zdravotných dôvodov schopný vykonávať túto funkciu dlhšie ako šesť mesiacov,
e)	koná v rozpore s ustanoveniami  zákona č. 213/1997 Z. z., zakladacou listinou alebo týmto štatútom,
f)	to navrhla dozorná rada alebo člen správnej rady. Ä

Čl. VIII
Dozorná rada

(1)	Dozorná rada je kontrolný orgán neziskovej organizácie, ktorý dohliada na jej činnosť.

(2)	Členovia dozornej rady sú oprávnení nahliadať do všetkých dokladov a záznamov týkajúcich sa činnosti neziskovej organizácie a kontrolujú, či je účtovníctvo riadne vedené v súlade s osobitným predpisom a či nezisková organizácia uskutočňuje svoju činnosť v súlade so všeobecne záväznými predpismi, zakladacou listinou a štatútom.

(3) Dozorná rada najmä
a)	preskúmava ročnú uzávierku a výročnú správu o činnosti a hospodárení a predkladá svoje vyjadrenie správnej rade,
b)	kontroluje vedenie účtovníctva a iných dokladov,
c)	upozorňuje správnu radu na zistené nedostatky a podáva návrhy na ich odstránenie.

(4)	Dozorná rada je oprávnená
a)	navrhnúť zvolanie mimoriadneho rokovania správnej rady, ak si to vyžaduje záujem neziskovej organizácie,
b)	podávať správnej rade návrh na odvolanie riaditeľa,
c)	navrhnúť obmedzenie práva riaditeľa konať v mene neziskovej organizácie,
d)	zúčastniť sa prostredníctvom svojich členov na rokovaní správnej rady s hlasom poradným,
e)	upozorniť správnu radu na zistené porušenie právnych predpisov, štatútu alebo zakladacej listiny.

(5)	Dozorná rada má troch členov. Členov dozornej rady volí a odvoláva správna rada. Dĺžka funkčného obdobia členov dozornej rady je štyri roky. 

(6)	Dozorná rada volí zo svojich členov predsedu dozornej rady. Predseda dozornej rady zvoláva, pripravuje a riadi schôdze dozornej rady.

(7)	Dozorná rada sa uznáša súhlasom nadpolovičnej väčšiny jej členov.

(8)	Pre zánik členstva v dozornej rade platia obdobne ustanovenia tohto štatútu o zániku členstva v správnej rade ( čl. V, bod 7 tohto štatútu).

(9) Členstvo v dozornej je dobrovoľnou a neplatenou funkciou. Členom dozornej rady  patrí náhrada preukázaných výdavkov, ktoré im vznikli pri výkone funkcie, podľa osobitného predpisu.

Čl. IX
Zákaz konkurencie

	Člen správnej rady, riaditeľ a člen dozornej rady nesmie 
a)	vo vlastnom mene ani na vlastný účet uzavierať obchody súvisiace s činnosťou neziskovej organizácie,
b)	sprostredkúvať pre iné osoby obchody neziskovej organizácie.

Čl. X
Zápisnice o schôdzach orgánov

	Zo schôdzí orgánov neziskovej organizácie sa vyhotovujú zápisnice, ktoré nezisková organizácie uschováva po dobu desiatich rokov. 

Čl. XI
Hospodárenie neziskovej organizácie

(1)	Majetok neziskovej organizácie tvoria
a)	vklady zakladateľov,
b)	príjmy z vlastnej činnosti,
c)	príjmy z podnikateľskej činnosti po zdanení,
d)	dedičstvo,
e)	dary od fyzických osôb a právnických osôb.

(3)	Nezisková organizácia môže podnikať podľa osobitných predpisov za podmienky, že touto činnosťou sa dosiahne účelnejšie využitie jej majetku a nebude ohrozená kvalita, rozsah a dostupnosť služieb, pre ktoré bola založená. Zisk nesmie byť použitý v prospech zakladateľov, členov orgánov neziskovej organizácie ani jej zamestnancov a musí byť v celom rozsahu použitý na zabezpečenie všeobecne prospešných služieb.
(4)	Majetok neziskovej organizácie sa môže použiť len v súlade s podmienkami určenými v zakladacej listine alebo v štatúte a na úhradu výdavkov (nákladov) neziskovej organizácie. Výšku výdavkov (nákladov) neziskovej organizácie určí správna rada každoročne v rozpočte v miere nevyhnutnej na zabezpečenie činnosti neziskovej organizácie.

(5)	Prioritný majetok (§ 31 a zák. č. 213/1997 Z. z.) nemožno založiť ani ho inak použiť na zabezpečenie záväzkov neziskovej organizácie alebo tretej osoby, nemožno ho predať, darovať ani prenechať do nájmu alebo do výpožičky. Prioritný majetok nie je predmetom likvidácie. K nehnuteľnostiam, ktoré sú prioritným majetkom vzniká v prospech štátu právo zodpovedajúce vecnému bremenu, ktoré sa zapisuje do katastra nehnuteľností.

(6)	Nezisková organizácia hospodári podľa rozpočtu schváleného správnou radou. Rozpočet   neziskovej organizácie obsahuje všetky rozpočtované príjmy a výdavky, pričom sa zostavuje a schvaľuje na príslušný kalendárny rok. Návrh rozpočtu predkladá na schválenie správnej rade riaditeľ, a to najneskôr jeden mesiac pred začiatkom kalendárneho roka, na ktorý sa rozpočet zostavuje. Správna rada schvaľuje rozpočet neziskovej organizácie najneskôr do 31. marca príslušného kalendárneho roka.

(7)	Každý má právo na prístup k informáciám o nakladaní s majetkom neziskovej organizácie.

Čl. XII
Vedenie účtovníctva

(1)	Nezisková organizácia vedie účtovníctvo podľa osobitného predpisu.

(2)	Nezisková organizácia musí viesť vo svojom účtovníctve oddelene výnosy a náklady spojené s všeobecne prospešnými službami a výnosy a náklady spojené s podnikateľskou činnosťou.

(3)	Ročná uzávierka musí byť overená audítorom, ak
a)	dotácie  zo štátneho rozpočtu a z rozpočtu obce prekročia v roku, za ktorý je ročná účtovná závierka zostavená, jeden milión Sk,
b)	všetky príjmy neziskovej organizácie prekročia päť miliónov Sk.

(4)	Výtlačok ročnej účtovnej závierky  overenej audítorom, podľa odseku 3 zasiela nezisková organizácia na zverejnenie v Obchodnom vestníku najneskôr do 15. apríla.

Čl. XIII
Výročná správa o činnosti a hospodárení neziskovej organizácie

(1)	Nezisková organizácia vypracuje výročnú správu o činnosti a hospodárení neziskovej organizácie v termíne určenom správnou radou po skončení kalendárneho roka, najneskôr do 30. júna nasledujúceho roka.
(2)	Výročná správa obsahuje
a)	prehľad činností vykonávaných v kalendárnom roku s uvedením vzťahu k účelu založenia neziskovej organizácie
b)	ročnú účtovnú závierku a zhodnotenie základných údajov v nej obsiahnutých,
c)	výrok audítora k ročnej účtovnej závierke, ak ju audítor overoval,
d)	prehľad o peňažných príjmoch a výdavkoch,
e)	prehľad nákladov podľa jednotlivých nákladových skupín,
f)	prehľad rozsahu príjmov (výnosov) v členení podľa zdrojov,
g)	stav a pohyb majetku a záväzkov neziskovej organizácie,
h)	zmeny a nové zloženie orgánov neziskovej organizácie, ku ktorým došlo v priebehu roka,
i)	ďalšie údaje určené správnou radou.

(3)	Výročná správa sa zverejní v elektronickej podobe. Jeden výtlačok výročnej správy zasiela nezisková organizácia registrovému úradu každoročne do 15. júla. Výročná správa bude pre verejnosť prístupná v sídle neziskovej organizácie.

Čl. XIV
Zrušenie neziskovej organizácie

(1)	Nezisková organizácia sa zrušuje 
a)	dňom uvedeným v rozhodnutí správnej rady o zrušení neziskovej organizácie, inak dňom, keď bolo toto rozhodnutie prijaté,
b)	rozhodnutím správnej rady o zlúčení, splynutí alebo rozdelení neziskovej organizácie,
c)	dňom uvedeným v rozhodnutí súdu o zrušení neziskovej organizácie, inak dňom, keď toto rozhodnutie nadobudlo právoplatnosť,
d)	vyhlásením konkurzu alebo zamietnutím návrhu na vyhlásenie konkurzu  pre nedostatok majetku,
e)	ak nesplní povinnosť podľa § 10 ods. 3 zák. č. 213/1997 Z. z.,
f)	ak nezašle výročnú správu registrovanému úradu podľa čl. XI, bod 3 tohto štatútu.

(2)	Súd na návrh štátneho orgánu alebo osoby, ktorá osvedčí právny záujem, rozhodne o zrušení neziskovej organizácie a o jej likvidácii, ak 
a)	nezisková organizácia neposkytuje všeobecne prospešné služby uvedené v štatúte dlhšie ako 12 mesiacov,
b)	nezisková organizácia nespĺňa podmienky na poskytovanie služieb ustanovené osobitnými predpismi,
c)	výdavky (náklady) neziskovej organizácie sú neprimerane vysoké voči rozsahu poskytovaných všeobecne prospešných služieb.

(3)	Súd môže na návrh štátneho orgánu alebo osoby, ktorá osvedčí právny záujem, rozhodnúť o zrušení neziskovej organizácie a jej likvidácii, ak
a)	v uplynulých 24 mesiacoch sa nekonalo zasadanie správnej rady,
b)	do uplynutia 12 mesiacov po skončení funkčného obdobia neboli zvolené nové orgány neziskovej organizácie,
c)	nezisková organizácia používa príjmy zo svojej činnosti a zverený majetok v rozpore s týmto zákonom,
d)	nezisková organizácia porušuje ustanovenia § 30 zák. č. 213/1997 Z. z.

(5)	Správna rada môže rozhodnúť o zlúčení alebo splynutí neziskovej organizácie s inou neziskovou organizáciou alebo nadáciou.

(6)	Pri zlúčení prechádza majetok zrušenej neziskovej organizácie na neziskovú organizáciu alebo nadáciu, s ktorou sa nezisková organizácia zlúčila.

(7)	Pri splynutí prechádza majetok neziskovej organizácie na neziskovú organizáciu alebo nadáciu vzniknutú splynutím.

(7)	V prípadoch podľa odsekov 5 a 6 sa postavenie prioritného majetku zostáva nezmenené.

Čl. XV
Zánik a likvidácia neziskovej organizácie

(1)	Nezisková organizácia zaniká ku dňu výmazu z registra. Zániku predchádza zrušenie s likvidáciou alebo bez likvidácie.

(2)	Likvidácia sa nevyžaduje, ak majetok neziskovej organizácie prechádza na inú neziskovú organizáciu alebo nadáciu po zlúčení alebo splynutí.

(3)	Likvidačný zostatok môže byť prevedený len na inú neziskovú organizáciu alebo nadáciu, prednostne na takú neziskovú organizáciu alebo nadáciu, ktorá bola založená na rovnaký alebo podobný účel. 

(4)	Prioritný majetok podľa č. IX, bod 4 tohto štatútu je likvidátor povinný ponúknuť štátu alebo inej neziskovej organizácii.

(5)	Ak zákon č. 213/1997 Z. z. neustanovuje inak, na zrušenie neziskovej organizácie s likvidáciou alebo bez likvidácie a n a zánik neziskovej organizácie sa použijú primerane ustanovenia Obchodného zákonníka o zrušení a zániku obchodných spoločností.

Čl. XVI
Záverečné ustanovenie

	Každý je oprávnený nazerať do štatútu a robiť si z neho výpisy alebo odpisy. Nezisková organizácia je povinná na požiadanie sprístupniť štatút.

Zakladateľ :
Slovenská republika
Ministerstvo zdravotníctva Slovenskej republiky
V zastúpení:
Rudolf Zajac, minister zdravotníctva			.............................................................

Slovenská lekárska spoločnosť
V zastúpení:
Peter Krištúfek, štatutárny zástupca – prezident		........................................................